 NA CHARLES WASONGA SHIRIKA la Reli Nchini (KRC) limetangaza nyongeza ya nauli za huduma zote za treni kufuatia hatua ya serikali kupandisha bei ya mafuta na hivyo kuathiri gharama yake. Kwenye taarifa kwa vyombo vya habari Jumatano, Novemba 1, 2023, shirika hilo lilitangaza kuwa litaongeza nauli kwa treni ya abiria ya Madaraka Express ya kutoka Nairobi hadi Mombasa, Madaraka Express inayohudumu Nairobi na maeneo ya karibu, Kisumu Safari Train na Nanyuki Safari Train. Abiria wanaotumia treni ya hadhi ya ‘First Class’ kutoka Nairobi hadi Mombasa watalipa Sh4,500 kutoka nauli ya sasa ya Sh3,000. Hii ina maana kuwa wameongezewa Sh1,500. Nyongeza hiyo itaanza kutekelezwa Januari 1, 2024, KRC inasema. Nao wasafiri wanaotumia treni ya ‘Economy Class’ kutoka Nairobi hadi Mombasa watalipa Sh500 zaidi, yaani Sh1,500 kutoka nauli ya sasa ya Sh1,000. “Nyongeza hii ya nauli imechangiwa na mabadiliko katika sekta ya kawi na petroli ambapo bei ya mafuta imepanda kwa kiwango kikubwa hali ambayo imeongeza gharama ya huduma zetu zote,” KRC ikasema kwenye taarifa hiyo iliyosambazwa kwa vyombo vya habari. Kulingana na shirika hilo, watoto wenye umri wa miaka kati ya mitatu na 11 watalipa nusu ya kiwango kamili cha nauli. Nao watoto wenye umri wa miaka 11 kwenda juu watalipa nauli kamili. “Lakini watoto wenye umri wa chini ya miaka mitatu hawatatozwa nauli yoyote,” KRC ikasema. Kwa kuwa nyongeza hii ya ushuru itaaza kutekelezwa mnamo Januari 1, 2024, wasafiri watapata afueni ya kutumia nauli za wakati huu nyakati za msimu wa sherehe za Krismasi na Mwaka Mpya. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  